**Stillings- og personprofil for leder af UU-Sjælsø**

UU-Sjælsø er et § 60 selskab, der er etableret i et samarbejde mellem Allerød kommune, Hørsholm kommune og Rudersdal Kommune.

Adresse : Johan Mantzius Vej 7c, 3460 Birkerød, tlf. 45 66 20 70,

 Mail: adm@uu-sjaelsoe.dk, Hjemmeside : [www.uu-sjælsø.dk](http://www.uu-sjælsø.dk)

Lederen af UU-Sjælsø referer til formanden for UU-Sjælsø skolechef Martin Tinning, Rudersdal Kommune

Ansættelsesforhold: Ansættelsen sker i henhold til gældende overenskomst.

Tiltrædelse pr. 1. august 2021.

Yderligere oplysninger kan fås ved henvendelse til formand for UU-Sjælsø Martin Tinning, tlf. 73684410 eller konstitueret leder af UU-Sjælsø Claudia Hoffmann Dose, tlf. 72684470.

Der henvises desuden til UU-Sjælsøs hjemmeside: [www.uu-sjælsø.dk](http://www.uu-sjælsø.dk)

Rekrutteringsprocessen: følgene datoer er planlagt i forløbet:

Ansøgningsfrist: 5. maj 2021, 1. samtale: 10. maj 2021, 2. samtale: 18. maj 2021

**Om UU-Sjælsø**

UU-Sjælsø er et samarbejde mellem Allerød Kommune, Hørsholm Kommune og Rudersdal Kommune om uddannelses- og erhvervsvejledning til børn og unge som led i den kommunale ungeindsats (KUI).

Endvidere leverer UU-Sjælsø konkrete ydelser for Furesø Kommune og administrative opgaver for en række Nordsjællandske kommuner.

UU-Sjælsø står til rådighed for elever i grundskolens 7. – 9. klasse samt unge, til de er fyldt 25 år. Endvidere for forældre, skoler, virksomheder og øvrige samarbejdspartnere. Det er ambitionen, at UU-Sjælsø skal være en bærende kraft i samarbejdet mellem vejledere, skoler, uddannelsesinstitutioner, jobcentre og erhvervslivet, så ungeindsatsen lykkes.

UU-Sjælsøs mission:

* Vi medvirker væsentligt til, at unge opnår kompetencer til at vælge uddannelse og erhverv
* Vi har særligt fokus på de unge, der har svært ved eller ikke har forudsætninger til at vælge eller gennemføre en ungdomsuddannelse
* Vi medvirker til inklusion.

UU-Sjælsøs vision:

* Vi vil være en central aktør gennem helhedsorienteret vejledning
* Vi vil være et innovativt videnscenter for vejledning

UU-Sjælsøs værdier:

* Vi er et effektivt og professionelt vejledningscenter, hvor unge vejledes på et højt fagligt og ligeværdigt niveau.
* *Engagement*: Vi arbejder vedholdende for at støtte unge og viser tydelig interesse og respekt for den enkeltes situation.
* *Samarbejde*: Vi lægger vægt på et konstruktivt samarbejde med alle interessenter, så den unge får det bedste tilbud.
* Vi er et mødested for tværkommunalt og tværfagligt samarbejde, hvor vidensdeling og deltagelse i netværk er omdrejningspunktet.
* *Faglighed:* Vi holder os ajour m.h.t. den faglige og teknologiske udvikling på vejledningsområdet og inddrager den, så den kvalificerer vejledningen.
* *Tilgængelighed*: UU-Sjælsø og dets tilbud skal være let tilgængelige og organiseringen af vores tilbud tilpasses målgruppens behov. Alle unge og deres forældre i området skal kende UU-Sjælsøs vejledningstilbud.

UU-Sjælsø udfører en lang række vejlednings- og uddannelsesaktiviteter rettet mod de unge i de tre kommuner. Elever i grundskolens 7.- 9. klasse og unge op til og med 24 år (i Rudersdal dog kun 7.-9.klasse)

Disse er nærmere beskrevet i UU-Sjælsø årsrapporter, der findes [her](http://uu-sjælsø.dk/wp-content/uploads/2020/07/%C3%85rsrapport-2019_-2020.pdf)

Endelig medvirker UU Sjælsø til udviklingen af projekter og forløb med henblik på, at unge kan komme i gang med en uddannelse.

Det er centralt, at vejledningen i særlig grad målrettes unge som uden særlig vejlednings-indsats har vanskeligt ved at vælge, påbegynde eller gennemføre en uddannelse. UU indsatsen målrettes i højere grad unge med særlige behov og gøres mere erhvervsrettet.

11 vejledere løser opgaver lokalt på skolerne, KUI og på UU-basen i Birkerød, hvor der tillige arbejder 1 administrativ medarbejder. UU-Sjælsø løser således opgaver på en række forskellige matrikler fordelt på de 3 kommuner.

**UU-lederens opgaver**

Lederen af UU Sjælsø har ansvaret for enhedens ledelse, drift og udvikling – herunder den direkte personaleledelse af de 11 medarbejdere.

Ledelsesopgaven består i at skabe mulighed for, at de unge ydes en professionel og kompetent uddannelses- og erhvervsvejledning, samt at samarbejdet med skoler, uddannelsesinstitutioner, jobcentre og erhvervslivet fungerer optimalt. Det er i den forbindelse væsentligt, at der sættes fokus på sammenhængen mellem uddannelsesområdet, myndighedsområdet og beskæftigelsesområdet.

I ledelsesarbejdet skal lederen således sikre, at UU-vejlederne ledes, udvikles og understøttes i vejledningsopgaven, samt at samarbejdet med skoler, uddannelsesinstitutioner, beskæftigelsesområder, erhvervsliv og kommunernes andre ungeindsats-enheder styrkes.

UU-lederen skal skabe fælles retning for de faglige indsatser i UU-enheden, og ejerskab til de forandringer, som vejledningsopgaven står overfor - f.eks. det skærpede fokus på unge med særlige behov. UU-lederen formår i den sammenhæng at lede kompetent og professionelt i en stærk faglig kultur.

Ledelsesopgaven omfatter:

• Personaleledelse for 11 uddannelsesvejledere og 1 administrativ medarbejder, herunder initiere og understøtte den løbende kompetenceudvikling, så enheden til stadighed matcher de krav og forventninger, som omgivelserne stiller.

• Strategisk ledelse, se muligheder og være på forkant med nationale og regionale udviklingstendenser, herunder kunne omsætte og implementere ny lovgivning, kunne se nye samarbejder samt kunne ”geare” UU-enheden til nye og fremadrettede opgaver.

• Sikre sikker drift og høj faglig kvalitet gennem samtidig udnyttelse og udfordring af de faglige og personlige kompetencer i UU-enheden.

• Vurdere og prioritere udviklingsopgaver, herunder både initiere og indgå i projekter samt have blik for eksterne finansieringsmuligheder.

• Tage initiativ til tværsektorielle, strategiske samarbejder, alliancer og partnerskaber med skoler, uddannelsesinstitutioner, jobcentre, erhvervsområdet og øvrige kommunale enheder med henblik på at udvikle fleksible og individuelle løsninger for unge.

• Skabe netværk til uddannelsesinstitutioner og relationer til det lokale erhvervsliv.

• Arbejde med evaluering af vejledningsindsatsens resultater med en evidensbaseret tilgang.

UU-lederen skal arbejde som leder med relationer mod 3 kommuner, som er forholdsvis ens i forhold til befolkningsgrundlag, men hvor strukturer mm. kan være forskellige.

UU-lederen skal således formå at navigere og manøvrere i de forskellige lokale kontekster.

**Kompetenceprofil:**

Uddannelse og erfaring

Den nye leder af UU-Sjælsø har ikke en bestemt uddannelsesbaggrund, dog er det en fordel at have en ledelsesmæssig efteruddannelse.

Der forudsættes stor viden på uddannelsesområdet, og det er ønskeligt, at UU-lederen har erfaring med eller kendskab til beskæftigelsesområdet og samspil med erhvervsområdet. Et godt netværk til uddannelsesinstitutioner er tillige ønskeligt.

Kendskab til eller ledelseserfaring fra en politisk styret organisation vil være en fordel.

Et stærkt indblik i og erfaring med styring, økonomi og administration kendetegner ligeledes UU-lederens erfaringsbaggrund.

Personlige egenskaber

UU-lederen skal først og fremmest brænde for ungdomsuddannelsesområdet, og dermed kunne gå forrest i udviklingen af UU-Sjælsø.

Det er vigtigt, at den nye leder kan lede på distance, og herunder formår at blive opfattet med ledelsesmæssig synlighed.

I ledelsesarbejdet formår UU-lederen at have mange bolde i luften og er kendetegnet ved at have stort overblik, troværdighed og analytisk skarphed. Sikker dømmekraft, høj kvalitet samt en veludviklet strategisk og økonomisk sans er væsentlige egenskaber. UU-lederen har politisk tæft og formår at navigere i en politisk styret organisation, herunder i en organisation som omfatter forskellige kommuner.

UU-lederen er samarbejdsorienteret og fungerer dygtigt i samspil og relationer. Evnen til at navigerer i en position, hvor flere modsatrettede interesser mødes, er tydelig, og UU-lederen fungerer her med både diplomati, vedholdenhed og på en direkte facon.

Ledelsesstilen har et autentisk og værdibaseret udgangspunkt, hvor loyalitet og ordentlighed er fremtrædende egenskaber. I samarbejdet med ledere og medarbejdere agerer UU-lederen med åbenhed, tillid og situationsfornemmelse samt med blik for at inddrage og involvere bredt. Samspillet skal være præget af en uformel og uhøjtidelig tilgang.

Lederen af UU-Sjælsø er personligt robust og fungerer med overblik og høj integritet, hvorfor vedkommende fremstår rodfæstet under pres. Naturlig gennemslagskraft samt gode evner til skriftlig og mundtlig formidling og kommunikation er nødvendige forudsætninger. UU-lederen er således en dygtig formidler i mange forskellige sammenhænge.